পিরোজপুরের মঠবাড়িয়ায় মুক্তিযুদ্ধে মানবতাবিরোধী অপরাধের দায়ে আদালতে মামলা করা হয়েছে। মঙ্গলবার বড়মাছুয়া ইউনিয়নের সাবেক চেয়ারম্যান মুক্তিযোদ্ধা সালাম মোল্লা বাদি হয়ে মঠবাড়িয়া সিনিয়র জুডিশিয়াল ম্যাজিস্ট্রেট আদালতে এ মামলা দায়ের করেন।  বিচারক মো. কবিরউদ্দিন প্রামানিক মামলাটি গ্রহণ করে আন্তর্জাতিক যুদ্ধাপরাধ ট্রাইবুনালে প্রেরণের আদেশ দেন।  মামলার  আসামীরা হলেন, বড় মাছুয়া ইউনিয়নের সাবেক চেয়ারম্যান আমির হোসেন ওরফে আলী মেম্বর ও তার ৩ ভাই মোদাচ্ছের মৃধা (৭৫), নজরুল ইসলাম মৃধা (৭০), দেলোয়ার হোসন(৬১) সহ স্থানীয় আবুল হাসান মোল্লা (৭৭), আজিজ খান (৫৯), মো. আমির হোসেন হাওলাদার (৬২), সেলিম মোল্লা (৫৬), লিয়াকত আলী (৫৮)।  মামলার বাদি মুক্তিযোদ্ধা আবদুস সালাম মোল্লা মামলায় অভিযোগ করেন, স্বাধীনতা বিরোধী আসামীরা সংঘবদ্ধ হয়ে ১৯৭১ সালে স্থানীয় রাজাকার বাহিনী গঠন করে ৮ জুন সকালে বাদির পিতার বাড়িতে অগ্নিসংযোগ ও লুটপাট চালায়। তারা গ্রামের হিন্দু বাড়িতে পর্যায়ক্রমে  লুটপাট চালিয়ে ৬জন হিন্দুকে আটক করে। সকাল এগারটার দিকে গ্রামের মোল্লা বাড়ির পার্শ্বস্থ খাল পাড়ে নিয়ে গুলি করে হত্যা করে। এ সময় কষ্টে কুলু, রাজন্দ্রেনাথ কুলু, হরন্দ্রেনাথ বৈরাগী, রবীন্দ্রনাথ বৈরাগী, রাখাল মিস্ত্রি, অস্বিনি বেপারি ঘটনাস্থলে শহীদ হন। এছাড়া আসামীরা রাজপাড়া গ্রামে এক মুক্তিযোদ্ধার স্ত্রীকে জোরপূর্বক ধর্ষন করে। আসামীরা বড়মাছুয়া গ্রামের এমতাজ উদ্দিনের দুই পুত্র আমির হোসেন ও নুর মোহাম্মদকে কুড়াল দিয়ে কুপিয়ে নৃশংসভাবে হত্যা করে।  উল্লেখ্য, মঠবাড়িয়ায় গণহত্যায় এ পর্যন্ত আদালতে দুইটি যুদ্ধাপরাধের  মামলা হয়েছে।